अर्थशास्त्रम्/अधिकरणम् ४/अध्यायः ३
दैवान्यष्टौ महा-भयानि  अग्निरुदकं व्याधिर्दुर्भिक्षं मूषिका व्यालाः सर्पा रक्षांसिइति   ।। ०४.३.०१  ।।
 तेभ्यो जन-पदं रक्षेत्  ।। ०४.३.०२  ।।
 ग्रीष्मे बहिर्-अधिश्रयणं ग्रामाः कुर्युः । दश-मूली-संग्रहेणाधिष्ठिता वा   ।। ०४.३.०३  ।।
 नागरिक-प्रणिधावग्नि-प्रतिषेधो व्याख्यातः । निशान्त-प्रणिधौ राज-परिग्रहे च   ।। ०४.३.०४  ।।
 बलि-होम-स्वस्ति-वाचनैः पर्वसु चाग्नि-पूजाः कारयेत्  ।। ०४.३.०५  ।।
 वर्षा-रात्रं आनूप-ग्रामाः पूर-वेलां उत्सृज्य वसेयुः   ।। ०४.३.०६  ।।
 काष्ठ-वेणु-नावश्चौपगृह्णीयुः   ।। ०४.३.०७  ।।
 उह्यमानं अलाबु-दृति-प्लव-गण्डिका-वेणिकाभिस्तारयेयुः   ।। ०४.३.०८  ।।
 अनभिसरतां द्वादश-पणो दण्डः । अन्यत्र प्लव-हीनेभ्यः   ।। ०४.३.०९  ।।
 पर्वसु च नदी-पूजाः कारयेत्  ।। ०४.३.१०  ।।
 माया-योगविदो वेदविदो वा वर्षं अभिचरेयुः   ।। ०४.३.११  ।।
 वर्ष-अवग्रहे शची-नाथ-गङ्गा-पर्वत-महा-कच्छ-पूजाः कारयेत्  ।। ०४.३.१२  ।।
 व्याधि-भयं औपनिषदिकैः प्रतीकारैः प्रतिकुर्युः । औषधैश्चिकित्सकाः शान्ति-प्रायश्चित्तैर्वा सिद्ध-तापसाः   ।। ०४.३.१३  ।।
 तेन मरको व्याख्यातः   ।। ०४.३.१४  ।।
 तीर्थ-अभिषेचनं महा-कच्छ-वर्धनं गवां श्मशान-अवदोहनं कबन्ध-दहनं देव-रात्रिं च कारयेत्  ।। ०४.३.१५  ।।
 पशु-व्याधि-मरके स्थान-अर्थ-नीराजनं स्व-दैवत-पूजनं च कारयेत्  ।। ०४.३.१६  ।।
 दुर्भिक्षे राजा बीज-भक्त-उपग्रहं कृत्वाअनुग्रहं कुर्यात् । दुर्ग-सेतु-कर्म वा भक्त-अनुग्रहेण । भक्त-संविभागं वा । देश-निक्षेपं वा   ।। ०४.३.१७  ।।
 मित्राणि वा व्यपाश्रयेत । कर्शनं वमनं वा कुर्यात्  ।। ०४.३.१८  ।।
 निष्पन्न-सस्यं अन्य-विषयं वा सजन-पदो यायात् । समुद्र-सरस्-तटाकानि वा संश्रयेत    ।। ०४.३.१९  ।।
 धान्य-शाक-मूल-फल-आवापान्वा सेतुषु कुर्वीत । मृग-पशु-पक्षि-व्याल-मत्स्य-आरम्भान्वा   ।। ०४.३.२०  ।।
 मूषिक-भये मार्जार-नकुल-उत्सर्गः   ।। ०४.३.२१  ।।
 तेषां ग्रहण-हिंसायां द्वादश-पणो दण्डः । शुनां अनिग्रहे चान्यत्रारण्य-चरेभ्यः   ।। ०४.३.२२  ।।
 स्नुहि-क्षीर-लिप्तानि धान्यानि विसृजेद् । उपनिषद्-योग-युक्तानि वा   ।। ०४.३.२३  ।।
 मूषिक-करं वा प्रयुञ्जीत   ।। ०४.३.२४  ।।
 शान्तिं वा सिद्ध-तापसाः कुर्युः   ।। ०४.३.२५  ।।
 पर्वसु च मूषिक-पूजाः कारयेत्  ।। ०४.३.२६  ।।
 तेन शलभ-पक्षि-क्रिमि-भय-प्रतीकारा व्याख्याताः   ।। ०४.३.२७  ।।
 व्याल-भये मदन-रस-युक्तानि पशु-शवानि प्रसृजेत् । मदन-कोद्रव-पूर्णान्यौदर्याणि वा   ।। ०४.३.२८  ।।
 लुब्धकाः श्व-गणिनो वा कूट-पञ्जर-अवपातैश्चरेयुः   ।। ०४.३.२९  ।।
 आवरणिनः शस्त्र-पाणयो व्यालानभिहन्युः   ।। ०४.३.३०  ।।
 अनभिसर्तुर्द्वादश-पणो दण्डः   ।। ०४.३.३१  ।।
 स एव लाभो व्याल-घातिनः   ।। ०४.३.३२  ।।
 पर्वसु च पर्वत-पूजाः कारयेत्  ।। ०४.३.३३  ।।
 तेन मृग-पशु-पक्षि-संघ-ग्राह-प्रतीकारा व्याख्याताः   ।। ०४.३.३४  ।।
 सर्प-भये मन्त्रैरोषधिभिश्च जाङ्गुलीविदश्चरेयुः   ।। ०४.३.३५  ।।
 सम्भूय वाअपि सर्पान्हन्युः   ।। ०४.३.३६  ।।
 अथर्व-वेदविदो वाअभिचरेयुः   ।। ०४.३.३७  ।।
 पर्वसु च नाग-पूजाः कारयेत्  ।। ०४.३.३८  ।।
 तेनौदक-प्राणि-भय-प्रतीकारा व्याख्याताः   ।। ०४.३.३९  ।।
 रक्षो-भये रक्षो-घ्नान्यथर्व-वेदविदो माया-योगविदो वा कर्माणि कुर्युः   ।। ०४.३.४०  ।।
 पर्वसु च वितर्दिच्-छत्र-उल्लोपिका-हस्त-पताकाच्-छाग-उपहारैश्चैत्य-पूजाः कारयेत्  ।। ०४.३.४१  ।।
 "चरुं वश्चरामः" इत्येवं सर्व-भयेष्वहो-रात्रं चरेयुः   ।। ०४.३.४२  ।।
 सर्वत्र चौपहतान्पिताइवानुगृह्णीयात्  ।। ०४.३.४३  ।।
 माया-योगविदस्तस्माद्विषये सिद्ध-तापसाः  । ।। ०४.३.४४अ ब  ।।
 वसेयुः पूजिता राज्ञा दैव-आपत्-प्रतिकारिणः   ।। ०४.३.४४च्द्  ।।